b'\n_START_ARTICLE_\nJuozas Dubickas (1939)\n_START_PARAGRAPH_\nJuozas Dubickas (g. 1939 m. gegu\xc5\xbe\xc4\x97s 22 d. Kaimelio k., \xc5\xa0aki\xc5\xb3 raj.) \xe2\x80\x93 choro dirigentas ir pedagogas, Jono Dubicko brolis.\n_START_SECTION_\nBiografija\n_START_PARAGRAPH_\n1959\xe2\x80\x931963 m. choro dirigavimo mok\xc4\x97si Kauno Juozo Gruod\xc5\xbeio muzikos technikume (d\xc4\x97st. Vladas Balsys). 1965\xe2\x80\x931972 m. choro dirigavimo studijas neakivaizdiniu b\xc5\xabdu t\xc4\x99s\xc4\x97 Lietuvos valstybin\xc4\x97je konservatorijoje (doc. Nade\xc5\xbedos Kazakauskien\xc4\x97s klas\xc4\x97)._NEWLINE_Nuo 1962 m. \xe2\x80\x93 Kauno 19-osios profesin\xc4\x97s technikos mokyklos, medicinos mokyklos, elektromechanin\xc4\x97s gamyklos \xe2\x80\x9eElektra\xe2\x80\x9c vokalini\xc5\xb3 ir instrumentini\xc5\xb3 ansambli\xc5\xb3 bei chor\xc5\xb3 vadovas. Su \xc5\xa1iais kolektyvais koncertavo Lietuvoje, Rusijoje ir Latvijoje, Kauno miesto meno m\xc4\x97g\xc4\x97j\xc5\xb3 ap\xc5\xbei\xc5\xabrose ne kart\xc4\x85 laim\xc4\x97jo pirm\xc4\x85sias vietas._NEWLINE_Nuo 1967 m. \xe2\x80\x93 Kauno \xc5\xbeem\xc4\x97s \xc5\xabkio statybos projektavimo instituto liaudies \xc5\xa1oki\xc5\xb3 kolektyvo \xe2\x80\x9eRasa\xe2\x80\x9c pirmasis vokalo ir orkestro vadovas, koncertavo Lietuvoje ir u\xc5\xbesienyje._NEWLINE_1969\xe2\x80\x931974 m. \xe2\x80\x93 Kauno politechnikos instituto student\xc5\xb3 mi\xc5\xa1riojo choro \xe2\x80\x9eJaunyst\xc4\x97\xe2\x80\x9c chormeisteris. Choro meno vadovui ir dirigentui Robertui Varnui pad\xc4\x97jo parengti koncertines programas ir organizuoti tarprespublikinius student\xc5\xb3 mi\xc5\xa1ri\xc5\xb3j\xc5\xb3 chor\xc5\xb3 konkursus \xe2\x80\x9eJuventus\xe2\x80\x9c Kaune. 1970 m. respublikin\xc4\x97s dain\xc5\xb3 \xc5\xa1vent\xc4\x97s konkurse Vilniuje choras peln\xc4\x97 absoliu\xc4\x8diai geriausio kolektyvo vard\xc4\x85 Lietuvoje. Su \xe2\x80\x9eJaunyst\xc4\x97s\xe2\x80\x9c choru J. Dubickas koncertavo Lietuvoje ir u\xc5\xbesienyje, 1971 m. dalyvavo Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97je \xe2\x80\x9eGaudeamus-V\xe2\x80\x9c Rygoje ir kituose renginiuose._NEWLINE_1971\xe2\x80\x931981 m. \xe2\x80\x93 Kauno valstybinio mi\xc5\xa1riojo choro chormeisteris. Su \xc5\xa1iuo kolektyvu J. Dubickas i\xc5\xa1laik\xc4\x97 Lietuvos konservatorijos baigimo choro dirigavimo valstybinius egzaminus \xe2\x80\x93 dirigavo W. A. Mozarto \xe2\x80\x9eRequiem". Choro meno vadovui ir vyr. dirigentui Petrui Bingeliui pad\xc4\x97jo parengti stambi\xc5\xb3 kantatinio \xe2\x80\x93 oratorinio \xc5\xbeanro k\xc5\xabrini\xc5\xb3. Su choru dalyvavo gastrol\xc4\x97se Rusijoje, Norvegijoje, Vokietijoje, Pranc\xc5\xabzijoje ir kitur._NEWLINE_1974\xe2\x80\x931981 m. \xe2\x80\x93 Kauno medicinos darbuotoj\xc5\xb3 dain\xc5\xb3 ir \xc5\xa1oki\xc5\xb3 liaudies ansamblio meno vadovas ir vyr. dirigentas. Pareng\xc4\x97 koncertini\xc5\xb3 program\xc5\xb3, dalyvavo 1975 ir 1980 m. respublikin\xc4\x97se dain\xc5\xb3 \xc5\xa1vent\xc4\x97se, \xc4\xafvairiuose konkursuose laim\xc4\x97jo ne vien\xc4\x85 prizin\xc4\x99 viet\xc4\x85, koncertavo Lietuvoje, Rusijoje, U\xc5\xbekarpat\xc4\x97je, Lenkijoje, Vokietijoje._NEWLINE_1981\xe2\x80\x931990 m. \xe2\x80\x93 Kauno dirbtinio pluo\xc5\xa1to gamyklos kult\xc5\xabros ir sporto r\xc5\xabm\xc5\xb3 dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eGija\xe2\x80\x9c vyr. meno vadovas. Kolektyv\xc4\x85 pareng\xc4\x97 1985 m. respublikinei dain\xc5\xb3 \xc5\xa1ventei ir 1990 m. Lietuvos tautinei dain\xc5\xb3 \xc5\xa1ventei, koncertavo Lietuvoje, Bulgarijoje, Rumunijoje ir Suomijoje, dalyvavo kompozitoriaus A. Lapinsko autoriniame koncerte ir kituose kult\xc5\xabros renginiuose._NEWLINE_1990\xe2\x80\x931997 m. \xe2\x80\x93 Kauno \xc5\xa1oki\xc5\xb3 ansamblio \xe2\x80\x9eRasa\xe2\x80\x9c vokalin\xc4\x97s grup\xc4\x97s vadovas. Su \xc5\xa1iuo kolektyvu dalyvavo tarptautiniuose festivaliuose Vokietijoje, \xc5\xa0kotijoje, Belgijoje, \xc5\xa0vedijoje, Turkijoje, koncertavo Pranc\xc5\xabzijoje._NEWLINE_Nuo 1990 m. \xe2\x80\x93 Kauno 1-osios muzikos mokyklos dainavimo ir dirigavimo mokytojas. Dirigentas yra suk\xc5\xabr\xc4\x99s ir re\xc5\xbeisav\xc4\x99s nema\xc5\xbea koncertini\xc5\xb3 program\xc5\xb3, dirigav\xc4\x99s Kauno miesto dain\xc5\xb3 \xc5\xa1vent\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'